INFORMAATIKA PRAKTIKA EESKIRI
Informaatika eriala 3. õppeaasta üliõpilastele

Maht:	4 AP (160 tundi)
Praktika kestvus: 	kevadsemestril, kuni 10 nädalat
Praktika toimumise koht: 	eraõiguslikud, avalik-õiguslikud või riiklikud ettevõtted 
Praktika eesmärk:  	kujundada IT-alaste praktiliste ülesannete lahendamise oskusi ja saada ülevaade IT-ettevõtte või ettevõtte IT-teenistuse toimimisest.
Praktikale pääsemise tingimused:	kevadsemestri alguseks kogutud õppekavaainetest vähemalt 80 AP, sealhulgas läbitud kogu praktikal vajaminev ainete tsükkel. 

1.	Praktika korraldus
1.1.	Praktikakohad lepitakse informaatika osakonna poolt kokku hiljemalt 15. jaanuariks. Praktikakoht kohustub:
•	määrama praktikandile kohapealse juhendaja,
•	tagama praktikandile vajalikud töötingimused,
•	arvestama tööaja määramisel informaatika osakonna poolt etteantud tingimustega, juhul kui neid peaks olema.
1.2.	Vastavalt praktikakohale ja eeldatavale põhitegevusele praktikal määrab informaatika osakonna juhataja hiljemalt 20. jaanuariks igale praktikandile ülikoolipoolse juhendaja. Ülikoolipoolse juhendaja ülesanneteks on:
•	otsustada praktikale pääsemise tingimuste täidetuse üle,
•	tutvustada kohapealsele juhendajale praktikaga seonduvaid ülikoolipoolseid nõudeid,
•	kavandada koos kohapealse juhendajaga praktikandi tegevus praktika ajaks,
•	aidata kaasa võimalike praktika jooksul tekkivate probleemide lahendamisele.
1.3.	Enne praktika algust korraldab informaatika osakond praktikale minevate üliõpilaste instrueerimise, milles üliõpilastele tutvustatakse käesolevat juhendit, praktikakohtade erinõudeid ja võimalike praktikaga seonduvate probleemide lahendusvõimalusi.
1.4.	Praktikakoht ja informaatika osakond praktika osas omavahel rahalist arveldust ei pea. Praktikandiga töölepingu sõlmimine praktika ajaks on võimalik vaid praktikandi ja praktikakoha vastava kokkuleppe alusel.

2.	Praktika sisu ja ülesanded:
2.1.	Praktikal täidetavad tööülesanded määrab ettevõte, milles praktika toimub. Tööülesannete määramisel peab lähtuma järgmistest põhimõtetest:
•	töö sisu peab vastama ülikoolis omandatud haridusele,
•	töö peab aitama kaasa töövilumuste kujundamisele (st ei tohi olla liiga lihtne ega rutiinne), 
•	töö peab olema seotud praktikakoha põhitegevusega ning aitama kaasa praktikandi koostööle sealse kollektiiviga.
2.2.	Kohapealne juhendaja peab praktikandi kurssi viima praktikakoha põhitegevusega ning tagama praktikandile töö ning piisava juhendamise.
2.3.	Praktika alguses koostab üliõpilane koos kohapealse juhendajaga praktika plaani, kus on kajastatud tööülesandeid  ja nende täitmise tähtajad.
2.4.	Ülikoolipoolne juhendaja peab praktika jooksul praktikanti külastama vähemalt kaks korda, sh kord praktika esimestel päevadel ja kord praktika teisel poolel.

3.	Praktika  aruandlus.
3.1.	Praktikant peab praktikal igapäevaselt tööaja ja tööülesannete arvestust. Kõik sissekanded kinnitab kohapealne juhendaja.   
3.2.	Praktika lõppedes koostab üliõpilane praktika käigust analüüsiva ülevaate. Nimetatud ülevaade peab sisaldama järgmisi alajaotusi:
•	praktikakoha kui institutsiooni struktuur, põhitegevusalad ja nende üldiseloomustus,
•	lühiülevaade praktika jooksul täidetud tööülesannetest,
•	hinnang nii enda kui praktikakoha tegevusele (tööülesannete ja tööintensiivsuse jõukohasus, juhendamise piisavus, põhilised esinenud probleemid ning nende lahendamise teed jne),
•	ettepanekud nii praktikakohale kui ka informaatika osakonnale praktika edaspidiseks paremaks korraldamiseks. 
3.3.	Praktika lõpul koostavad nii kohapealne kui ülikoolipoolne juhendaja üliõpilase tööalase iseloomustuse ning annavad praktikandile ka omapoolse hinde (A – “suurepärane”, B – “väga hea”, C – “hea”, D – “rahuldav”, E – “nõrk”, F – “mitterahuldav”).
3.4.	Praktika lõpeb praktikakonverentsiga, kus praktikant 10-15 minuti jooksul annab ülevaate praktika käigus tehtud tööst ja esinenud probleemidest. Ettepaneku praktikahinde kohta teeb ülikoolipoolne juhendaja.